ହସ୍ପିଟାଲ କାହା ପାଇଁ ? ନା ଶୁଣିଲା ଏମକେସିଜି ନା ଏମ୍ସ, ଶେଷରେ କଟକ ଏସସିବିରେ ଭର୍ତ୍ତି ହେଲେ ବୃଦ୍ଧା - Prameya News7\nହସ୍ପିଟାଲ କାହା ପାଇଁ ? ନା ଶୁଣିଲା ଏମକେସିଜି ନା ଏମ୍ସ, ଶେଷରେ କଟକ ଏସସିବିରେ ଭର୍ତ୍ତି ହେଲେ ବୃଦ୍ଧା\n2/04/2021 at 6:34 PM\nବ୍ରହ୍ମପୁର ୦୨/୦୪ : ବ୍ରହ୍ମପୁର ବଡ଼ ମେଡିକାଲ କର୍ତ୍ତୃପକ୍ଷଙ୍କ ଦାୟିତ୍ବହିନତା ପାଇଁ ଭୋଗୁଛନ୍ତି ୭୦ବର୍ଷର ବୃଦ୍ଧା । ଚିକିତ୍ସା ପାଇଁ ଆସିଥିବା ବୃଦ୍ଧା ମେଡିକାଲ ପରିସରରେ ଥିବା ନିର୍ମାଣଧୀନ ଲିଫ୍ଟରେ ପଡି ଗୁରୁତର ହେବା ପରେ ତାଙ୍କୁ ଚିକିତ୍ସା ନକରି ଭୁବନେଶ୍ବର ଏମ୍ସ ପଠାଇ ଦେଇଥିଲେ । ସେଠାରେ ମଧ୍ୟ ଚିକିତ୍ସା ସେବା ମିଳିଲାନି । ଏବେ କଟକ ମେଡିକାଲରେ ବୃଦ୍ଧା ଜଣକ ଚିକିତ୍ସିତ ହେଉଛନ୍ତି ।\nଚକ୍ଷୁ ଚିକିତ୍ସା ପାଇଁ ବ୍ରହ୍ମପୁର ଏମକେସିଜି ଆସଥିଲେ ବୃଦ୍ଧା, କିନ୍ତୁ ହସ୍ପିଟାଲ ପରିସରରେ ଥିବା ନିର୍ମାଣଧୀନ ଲିଫ୍ଟ ନିକଟରେ ପଡି ଗୁରୁତର ଆହତ ହୋଇଥିଲେ । ହେଲେ ୭୦ବର୍ଷ ବୃଦ୍ଧାଙ୍କ ଦୁଃଖ ଏତିକିରେ ସରିନଥିଲା । ଏମକେସିଜି ଡାକ୍ତର ବୃଦ୍ଧାଙ୍କୁ ଚିକିତ୍ସା କରିବେ କଣ ତାଙ୍କୁ ଭୁବନେଶ୍ବର ଏମସକୁ ପଠାଇ କାମ ସାରିଦେଲେ । ଆଉ ସେପଟେ ଏମସ୍ ମଧ୍ୟ ଚିକିତ୍ସା ନକରି ପୁଣି ଏମକେସିଜି ପଠାଇଦେଲେ । ଶେଷରେ ଉଭୟ ହସ୍ପିଟାଲରୁ ନିରାଶ ହୋଇ ଏବେ ବୃଦ୍ଧାଜଣଙ୍କ କଟକ ଏସସିବିରେ ଭର୍ତ୍ତି ହୋଇଛନ୍ତି ।\nଗଞାମ ଜିଲ୍ଲା ହୁଗୁଳାପଟା ଗାଁର ପୁନା ସାହୁ ଗତ ୩୧ ତାରିଖରେ ଚକ୍ଷୁ ଚିକିତ୍ସା ପାଇଁ ବ୍ରହ୍ମପୁର ବଡ ମେଡିକାଲ ଆସିଥିଲେ । ମାଆକୁ ମେଡିକାଲରେ ବସାଇ ପୁଅ ବାହାରକୁ ପରୀକ୍ଷା ରିପୋର୍ଟ ଆଣିବାକୁ ଯାଇଥିଲେ । ଏହି ସମୟରେ ବୃଦ୍ଧା ମାଆ ଏମକେସିଜି ପରିସରରେ ଥିବା ନିର୍ମାଣଧୀନ ଲିଫ୍ଟରେ ପଡିଯାଇଥିଲେ । ତାଙ୍କ ହାତ ଗୋଡରେ ଗଭୀର ଆଘାତ ଲାଗିଥିଲା । ତେବେ ବୃଦ୍ଧାଙ୍କୁ ଚିକିତ୍ସା କରିବା ବଦଳରେ ଏମକେସିଜି ମେଡିକାଲ କର୍ତ୍ତୃପକ୍ଷ ଓ ଲିଫ୍ଟ ନିର୍ମାଣ କରୁଥିବା ପୂର୍ତ୍ତ ବିଭାଗ ମଧ୍ୟରେ ଚାଲିଛି କାଦୁଅ ଫିଙ୍ଗା । ତଦନ୍ତ ଆଳ ଦେଖାଇ ନିଜ ଦାୟିତ୍ବରୁ ଖସିଯାଇଛନ୍ତି କର୍ତ୍ତୃପକ୍ଷ ।\nପୂର୍ବରୁ ବିଭିନ୍ନ ଘଟଣାରେ ବଦନାମ ମୁଣ୍ଡାଇଥିବା ଏମକେସିଜି ହସ୍ପିଟାଲ କର୍ତ୍ତୃପକ୍ଷଙ୍କର ବିରୋଧରେ ଇଏ ନୂଆ ଅଭିଯୋଗ । ମେଡିକାଲ କର୍ତ୍ତୁପକ୍ଷ ଓ ପୁର୍ତ୍ତବିଭାଗର କଳି ଭିତରେ ସାଧାରଣ ରୋଗୀଟିଏ ଏଭଳି ସମସ୍ୟା ଭୋଗିବେ କାହିଁକି ।
